b'\n_START_ARTICLE_\nKsenono lanko lempa\n_START_PARAGRAPH_\nKsenono lanko lempa \xe2\x80\x93 dirbtin\xc4\x97s \xc5\xa1viesos \xc5\xa1altinis, naudojantis jonizuotas ksenono dujas. Gaminami nuolat \xc5\xa1vie\xc4\x8diantys ir trumpiems \xc5\xbeybsniams skirti variantai. \xc5\xa0ios lempos buvo i\xc5\xa1rastos XX a. 5-ame de\xc5\xa1imtmetyje Vokietijoje.\n_START_SECTION_\nKonstrukcija\n_START_PARAGRAPH_\nLempos kolba da\xc5\xbeniausiai gaminama i\xc5\xa1 kvarco, vienos i\xc5\xa1 nedaugelio med\xc5\xbeiag\xc5\xb3, galin\xc4\x8di\xc5\xb3 atlaikyti didel\xc4\xaf sl\xc4\x97g\xc4\xaf (galingose lempose \xe2\x80\x93 iki 25 atmosfer\xc5\xb3) bei auk\xc5\xa1t\xc4\x85 temperat\xc5\xabr\xc4\x85 ir tuo pat metu likti skaidria. Elektrodai gaminami i\xc5\xa1 volframo._NEWLINE_Nuolatinei \xc5\xa1viesai skirtos lempos turi du elektrodus, \xc5\xbeybsniams skirtos \xe2\x80\x93 tris (yra papildomas u\xc5\xbedegimo elektrodas). Kadangi kvarco ir volframo \xc5\xa1iluminis pl\xc4\x97timasis labai nevienodas, ten, kur elektrodai perveria kvarc\xc4\x85, gaminami i\xc5\xa1 molibdeno ar kit\xc5\xb3 speciali\xc5\xb3 lydini\xc5\xb3. Lempa u\xc5\xbepildoma susl\xc4\x97gtomis ksenono dujomis, kartais su nedidele gyvsidabrio gar\xc5\xb3 priemai\xc5\xa1a. Galingose lempose \xc4\xafrengiami vandeniu au\xc5\xa1inami elektrodai.\n_START_SECTION_\nTaikymas\n_START_PARAGRAPH_\nLempos teikia plat\xc5\xb3 ir beveik tolyg\xc5\xb3 spinduliavimo spektr\xc4\x85. \xc5\xa0is spektras siekia ir ultravioletini\xc5\xb3 spinduli\xc5\xb3 srit\xc4\xaf (juos kvarco korpusas praleid\xc5\xbeia). Tod\xc4\x97l prireikus naudojami papildomi, vien matom\xc4\x85 \xc5\xa1vies\xc4\x85 praleid\xc5\xbeiantys filtrai._NEWLINE_Pagrindinis toki\xc5\xb3 lemp\xc5\xb3 privalumas \xe2\x80\x93 itin gera \xc5\xa1viesos kokyb\xc4\x97, beveik nesiskirianti nuo nat\xc5\xabralios Saul\xc4\x97s \xc5\xa1viesos. Tod\xc4\x97l jos pla\xc4\x8diai naudojamos projektoriuose ir kitais atvejais, kai labai svarbu nei\xc5\xa1kraipyti spalv\xc5\xb3. \xc5\xa0io metu ksenono lempos naudojamos beveik visuose kino teatr\xc5\xb3 ir video projektoriuose. Jos taip pat naudojamos Saul\xc4\x97s baterijoms bandyti ir kituose nat\xc5\xabrali\xc4\x85 \xc5\xa1vies\xc4\x85 imituoti reikalaujan\xc4\x8diose eksperimentuose. Ma\xc5\xbeo galingumo (35W) lemput\xc4\x97s naudojamos automobil\xc5\xb3 trumpuj\xc5\xb3 \xc5\xa1vies\xc5\xb3 \xc5\xbeibintuose._NEWLINE_\xc5\xa0i\xc5\xb3 lemp\xc5\xb3 \xc5\xa1vie\xc4\x8diantis plotas gana nedidelis, tod\xc4\x97l \xc5\xa1vies\xc4\x85 lengva gerai sufokusuoti. Tod\xc4\x97l lempos naudojamos mikroskopuose._NEWLINE_Gaminamos tiek galingos (iki 15 KW) lempos (projektoriams ir pan.), tiek ir nedidel\xc4\x97s galios (10 W) lempos mikroskopams ir kitoms didelio \xc5\xa1viesumo nereikalaujan\xc4\x8dioms sritims.\n_START_SECTION_\nSauga\n_START_PARAGRAPH_\nSvarbus lemp\xc5\xb3 tr\xc5\xabkumas \xe2\x80\x93 pavojingo sprogimo gr\xc4\x97sm\xc4\x97. Paprastai lempos parduodamos specialiuose \xe2\x80\x9evokuose\xe2\x80\x9c, kurie apsaugo sprogimo metu. Panaudotos lempos v\xc4\x97l sudedamos \xc4\xaf \xe2\x80\x9evokus\xe2\x80\x9c ir tik tada gali b\xc5\xabti utilizuotos. Kei\xc4\x8diant dideli\xc5\xb3 kino teatr\xc5\xb3 projektori\xc5\xb3 lempas reikalingi net vis\xc4\x85 k\xc5\xabn\xc4\x85 dengiantys apsauginiai \xc5\xa1arvai.'